b'\n_START_ARTICLE_\nKiili kammerkoor\n_START_PARAGRAPH_\nKiili kammerkoor on Kiili vallas 1962. aastast tegutsev segakoor. Aastate v\xc3\xa4ltel on koor tegutsenud eri nimede all, Kiili Kammerkoori nime kannab kollektiiv 2009. aasta s\xc3\xbcgisest.\n_START_SECTION_\nAjalugu\n_START_PARAGRAPH_\nKiili rahvamajas on koorilauluga tegeletud alates 1962. aastast, mil valmis rahvamaja. _NEWLINE_Kiili koori eelk\xc3\xa4ija kolhoosi "Rahva v\xc3\xb5it" segakoor laienes hoogsalt, kui 1963. aasta l\xc3\xb5pul asus tollane klubijuhataja Silvia Suurs\xc3\xb6\xc3\xb6t segakoori juhatama. Kiiresti v\xc3\xa4rbas ta koori uusi liikmeid nii, et sai kokku 30\xe2\x80\x9340 inimest. Sellega pandi alus Rahva V\xc3\xb5idu Segakoorile. Oli tulemas 1965. aasta \xc3\xbcldlaulupidu, milleks hakati kiirelt valmistuma. Laulud saadi selgeks ja nii esineti kolhoos Rahva V\xc3\xb5idu segakoori nime all, Silvia Suurs\xc3\xb6\xc3\xb6di juhatusel suurel laulupeol. Aastate jooksul on koorilaulu kultuuri Kiilis edendanud koorijuhtidena Hillar P\xc3\xb5ldoja, Silvia Suurs\xc3\xb6\xc3\xb6t, Endel Arike, Elmar Voolaid, Georg Toompea, Karin R\xc3\xb6\xc3\xb6p, Moonika Klaas, Nele Vendel, Imbi P\xc3\xb5ldsaar (Kolk), Kaili Lass ja Helen Kivim\xc3\xa4gi._NEWLINE_Alati on esinetud on oma valla ja maakondlikel \xc3\xbcritustel. Osa on v\xc3\xb5etud k\xc3\xb5ikidest \xc3\xbcld- ja juubelilaulupidudest, \xc3\xb6\xc3\xb6laulupidudest, viimastel aastatel ka jalgpallilaulupeost ja punklaulupeost._NEWLINE_Antud on kirikukontserte nii kodukirikus \xe2\x80\x93 J\xc3\xbcri kirikus \xe2\x80\x93 kui ka Keila, Tallinna Jaani ja Viimsi kirikus. Kontserdireisid on viinud Soome ja Peterburi.\n_START_SECTION_\nT\xc3\xa4nap\xc3\xa4ev\n_START_PARAGRAPH_\n2008. aasta s\xc3\xbcgisest on koori dirigent Tuuli Metsoja, kes on koori ellu lisanud uut hoogu nii mitmekesise repertuaari kui ka heal tasemel esinemiste n\xc3\xa4ol. Koori tegevus on viimastel aastatel mitmek\xc3\xbclgne: korraldatakse laululaagreid, stiili\xc3\xbcritusi, v\xc3\xb5etakse osa rahvuslikest koorikonkurssidest. 2009. aastal osaleti \xc3\xbcldlaulupeol valikkooride hulgas ja 2014. aasta \xc3\xbcldlaulupeol valiksegakooride koosseisus._NEWLINE_Kooris laulavad koorilauluhuvilised Kiili vallast ja selle\xc2\xa0vahetust l\xc3\xa4hedusest. Koori read\xc2\xa0on t\xc3\xa4ienenud uute noorte\xc2\xa0lauljatega, mis on koori k\xc3\xb5lapildile v\xc3\xa4ga positiivselt m\xc3\xb5junud.\xc2\xa0 Koor esineb\xc2\xa0regulaarselt Kiili valla ja rahvamaja korraldatud \xc3\xbcritustel.\n_START_SECTION_\nTunnustused\n_START_PARAGRAPH_\nErki Meisteri kantaadi "Anima Horum Bona"\xc2\xa0esmaettekandega p\xc3\xa4lviti tunnustus "Kiili valla aasta tegu \xe2\x80\x93 2009".  Ettekanne valmis koost\xc3\xb6\xc3\xb6s Kiili Kunstide Kooli kammerorkestriga 2009. aasta s\xc3\xbcgisel.\n_START_SECTION_\nAvaldatud helisalvestised\n_START_PARAGRAPH_\n2011. aasta detsembris ilmus Kiili vallavalitsuse ja Eesti Kultuurkapitali toel CD-plaat "Anima Horum Bona". Plaadi materjal on salvestatud J\xc3\xbcri kirikus oktoobris 2010.'